钦定古今图书集成/方舆汇编/职方典/第1281卷 > 《道州毁鼻亭神记》前人
## 钦定古今图书集成/方舆汇编/职方典/第1281卷 > 《道州毁鼻亭神记》前人

鼻亭神，象祠也，不知何自始立，因而勿除，完而恒新，
相传且千岁。元和九年，河东薛公由刑部郎中刺道
州，除秽革邪，敷和于下。州之罢人，去乱即治，变呻为
谣，若痿而起，若蒙而了，腾踊相视，讙爱克顺，既底于
理，公乃考民风，披地图，得是祠，骇曰：“象之道，以为子
则傲，以为弟则贼。君有鼻而天子之吏实理，以恶德
而专世祀，殆非化吾人之意哉？”命亟去之。于是撤其
屋，墟其地，沉其主于江。公又惧楚俗之尚鬼而难谕
也，乃遍告于人曰：“‘吾闻鬼神不歆非类。又曰淫祀无
福’。凡天子命刺史于下，非以专土疆、督货贿而已也。
盖将教孝悌，去奇邪，俾斯人敦忠睦友，祗肃信让，以
顺于道。吾之斥是祠也，以明教也，苟离于正，虽千载
之远，吾得而更之，况今兹乎？苟有不善，虽异代之鬼，
吾得而攘之，况斯人乎？”州民既谕，相与歌曰：“我有耇
老，公燠其肌。我有病癃，公起其羸。髫童之嚚，公实智
之。鳏寡孔艰，公实遂之。孰尊恶德，远矣自古。孰羡淫
昏，俾我斯瞽。千岁之冥，公辟其户。我子洎孙，延世有
慕。”宗元时谪永州，迩公之邦。闻其歌诗，以为古道罕
用，赖公而存，斥一祠而二教兴焉。明罚行于鬼神，恺
悌达于蛮方，不惟禁淫祀、黜非类而已。愿为记以刻
山石，俾知教之首。